3. การประกอบธุรกิจ

บริษัท จัสมิน อินเตอร์เนชั่นแนล จำกัด (มหาชน) (JI) มีทุนจดทะเบียนชำระแล้ว ณ 31 ธันวาคม
2545 จำนวน 4,745.51 ล้านบาท ดำเนินธุรกิจหลัก 2 ประเภท คือ

3.1 ธุรกิจสื่อสารโทรคมนาคม

3.2 ธุรกิจร่วมลงทุนผ่านบริษัทในเครือ (Investment as a Holding Company)

3.1 ธุรกิจสื่อสารโทรคมนาคม

ธุรกิจสื่อสารโทรคมนาคมซึ่งดำเนินธุรกิจในนามบริษัท จัสมิน อินเตอร์เนชั่นแนล จำกัด (มหาชน)
มีสัดส่วนรายได้สำหรับปี 2545 ประมาณร้อยละ 3.36 ของรายได้รวมของกลุ่มบริษัท
โดยแบ่งออกเป็น 2 ลักษณะคือ

3.1.1 ออกแบบ จำหน่าย และติดตั้งอุปกรณ์ระบบสื่อสารโทรคมนาคม

งานในลักษณะนี้ส่วนใหญ่เป็นงานที่ต้องเข้าร่วมประมูลจากหน่วยงานราชการและรัฐวิสาหกิจต่างๆ
โดยเฉพาะอย่างยิ่งองค์การโทรศัพท์แห่งประเทศไทย และการสื่อสารแห่งประเทศไทย
นอกจากนั้นเป็นงานที่ทำให้กับบริษัทในเครือ

3.1.2 ให้บริการซ่อมบำรุง (Maintenance) บริการให้คำปรึกษา (Consultant)
และบริการออกแบบระบบ (System Design)

บริษัทให้บริการซ่อมบำรุงโครงข่ายสื่อสารต่างๆ เช่น ระบบโทรศัพท์เคลื่อนที่เป็นต้น
นอกจากนั้นยังมีบริการให้คำปรึกษาและออกแบบระบบสื่อสารให้กับบริษัทเอกชนและหน่วยงานของรัฐอื่นๆ
เช่น ออกแบบโครงข่ายโทรศัพท์ในเขตภูมิภาค
และให้คำปรึกษาในโครงการจัดตั้งเขตบริการสารสนเทศ เป็นต้น

 งานที่ยังไม่ได้ส่งมอบ

ณ 31 ธันวาคม 2545 บริษัทมีงานที่ยังไม่ได้ส่งมอบซึ่งคาดว่าจะรับรู้รายได้ในปี 2546-2547 ดังนี้

+---+-----------------------------------------------------+------------+
|   | ชื่องาน/ลูกค้า                                          | 2545       |
|   |                                                     |            |
|   |                                                     | มูลค่า       |
|   |                                                     | (ล้านบาท)   |
+---+-----------------------------------------------------+------------+
| 1 | งานติดตั้งระบบสัญญาณและโทรคมนาคมโครงการรถไฟรางคู่         | 771.09     |
| . | (Package ST1)                                       |            |
+---+-----------------------------------------------------+------------+
|   | รวมทั้งสิ้น                                             | 771.09     |
+---+-----------------------------------------------------+------------+

นอกจากนี้บริษัทยังคงนโยบายที่จะเข้าร่วมประมูลสัมปทานหรือยื่นข้อเสนอเพื่อขอใบอนุญาตโครงการการให้บริการระบบสื่อสารโทรคมนาคมต่างๆ
โดยเมื่อบริษัทได้รับสัมปทานหรือรับอนุญาตแล้ว
บริษัทจะจัดตั้งบริษัทใหม่ขึ้นเพื่อเป็นผู้ดำเนินการโครงการแต่ละโครงการ
หรือในกรณีที่บริษัทร่วมมือกับบริษัทพันธมิตรทางธุรกิจเข้าร่วมประมูลโครงการ
บริษัทจะดำเนินการบริหารโครงการที่ประมูลมาได้ในลักษณะกิจการร่วมค้า (Consortium)
แทนการจัดตั้งบริษัทใหม่ ซึ่งเมื่อวันที่ 7 กันยายน 2544 บริษัทและบริษัท แอลจี อินดัสตรี ซิสเต็มส์
จำกัด ได้ลงนามในสัญญาออกแบบ จัดหา และติดตั้งระบบสัญญาณและโทรคมนาคม
สำหรับโครงการรถไฟรางคู่เส้นทางรังสิต-ชุมทางบ้านภาชี
และเส้นทางชุมทางบางซื่อ-ชุมทางตลิ่งชัน ให้กับการรถไฟแห่งประเทศไทย มูลค่าโครงการประมาณ
1,600 ล้านบาท โดยมีระยะเวลาดำเนินงาน 26 เดือน

3.2 ธุรกิจร่วมลงทุนผ่านบริษัทในเครือ (Investment as a Holding Company)

ธุรกิจร่วมลงทุนผ่านบริษัทในเครือ ซึ่งบริษัทเข้าไปลงทุนในบริษัทย่อยและบริษัทร่วม
เพื่อดำเนินธุรกิจเกี่ยวกับการสื่อสารโทรคมนาคมในระบบต่างๆ และธุรกิจอื่นๆ
ที่ต่อเนื่องและมีแนวโน้มการเจริญเติบโตดีหรือเอื้อประโยชน์ต่อกลุ่มบริษัทจัสมินฯ ในอนาคต
โดยสามารถแบ่งสายงานธุรกิจหลักได้เป็น 4 ลักษณะ ดังนี้

3.2.1 ธุรกิจด้านการให้บริการระบบโทรคมนาคมต่างๆ (Telecom Operators and Service
Providers)

3.2.2 ธุรกิจด้านการออกแบบงานวิศวกรรม ติดตั้งอุปกรณ์โทรคมนาคม และระบบคอมพิวเตอร์
รวมทั้งการจัดจำหน่าย (System Integration and distribution)

3.2.3 ธุรกิจบริการด้านอินเตอร์เนต (Internet Business)

3.2.4 ธุรกิจอื่นๆ (Other Interest)

3.2.1 ธุรกิจด้านการให้บริการระบบโทรคมนาคมต่างๆ (Telecom Operators and Service
Providers)

  สายธุรกิจนี้จะเป็นบริษัทที่ดำเนินโครงการสัมปทานที่ประมูลได้ โดยมีสัดส่วนรายได้ สำหรับปี
  2545 เท่ากับ 5,200.7 ล้านบาท หรือคิดเป็นร้อยละ 79.65 ของรายได้รวมของกลุ่มบริษัท
  ซึ่งสายธุรกิจนี้ประกอบด้วย 7 บริษัท คือ

3.2.1.1 บริษัท อคิวเมนท์ จำกัด

บริษัท อคิวเมนท์ จำกัด มีทุนจดทะเบียนชำระแล้ว 760 ล้านบาท ถือหุ้นโดย บริษัท จัสมิน
อินเตอร์เนชั่นแนล จำกัด (มหาชน) ในสัดส่วนร้อยละ 100 ของทุนจดทะเบียน
และมีสัดส่วนรายได้สำหรับปี 2545 ประมาณร้อยละ 46.98 ของรายได้รวมของกลุ่มบริษัท

 1. ลักษณะของผลิตภัณฑ์หรือบริการหลัก

บริษัท อคิวเมนท์ จำกัด ดำเนินธุรกิจเกี่ยวกับการสื่อสารโทรคมนาคมผ่านดาวเทียม 3 โครงการ
ตามสัญญาสัมปทานที่ได้รับจากองค์การโทรศัพท์แห่งประเทศไทย คือ

1.1 โครงการสัญญาร่วมลงทุนจัดตั้งระบบสื่อสารภายในประเทศด้วยดาวเทียม (TDMA)

เป็นผู้ลงทุนและดำเนินการตามสัญญาร่วมลงทุนจัดตั้งระบบสื่อสารภายในประเทศด้วยดาวเทียม
(สรุปรายละเอียดของสัญญาดูได้จากเอกสารแนบ 3)
โดยจัดหาและติดตั้งเครื่องมืออุปกรณ์ระบบสื่อสารดาวเทียมเพื่อเชื่อมโยงชุมสายหลัก 10
แห่งทั่วประเทศ ทั้งนี้องค์การโทรศัพท์แห่งประเทศไทย
จะชำระค่าบริการให้แก่บริษัทในอัตราวงจรละ 18,800 บาทต่อเดือน ตลอดอายุสัมปทาน 15 ปี
ตั้งแต่ปี 2533-2548 ดังนั้นรายรับของบริษัทในส่วนนี้จะเป็นจำนวนคงที่เท่ากับประมาณ 243.6
ล้านบาทต่อปี หรือ 3,654 ล้านบาทตลอดอายุสัมปทาน

1.2 โครงการสัญญาร่วมลงทุนจัดตั้งระบบสื่อสารเพื่อบริการธุรกิจผ่านดาวเทียม (ISBN)

เป็นผู้ลงทุนในการจัดหาและติดตั้งอุปกรณ์
รวมทั้งเป็นผู้ดำเนินการในการให้บริการสื่อสารข้อมูลและเสียงผ่านดาวเทียมเป็นระยะเวลา 15 ปี
ตั้งแต่ปี 2534-2549 (สรุปรายละเอียดของสัญญาดูได้จากเอกสารแนบ 3)
โดยองค์การโทรศัพท์แห่งประเทศไทยจะแบ่งรายได้ที่ได้รับจากการให้บริการให้กับบริษัทเป็นรายเดือน
ซึ่งมีอัตราส่วนแบ่งคิดเป็นร้อยละของรายได้ต่อเดือน ดังนี้

+------------------------------+---------------------------------------+
| ในแต่ละเดือน                   | ส่วนแบ่งที่บริษัทจะได้รับ                     |
|                              |                                       |
| ของปีที่                        | (ร้อยละของรายได้ทั้งหมดต่อเดือน)            |
+------------------------------+---------------------------------------+
| 1 - 5                        | 83.0                                  |
|                              |                                       |
| 6 - 10                       | 80.0                                  |
|                              |                                       |
| 11 - 15                      | 75.0                                  |
+------------------------------+---------------------------------------+

1.3
โครงการสัญญาเช่าบริการสถานีลูกข่ายโครงการโทรศัพท์สาธารณะทางไกลชนบทด้วยระบบดาวเทียม

เป็นผู้ติดตั้งและให้เช่าบริการสถานีลูกข่ายโครงการโทรศัพท์สาธารณะทางไกลชนบทด้วยระบบดาวเทียม
โดยมีเป้าหมายที่จะขยายบริการโทรศัพท์เพิ่มเติมเพื่อให้ครอบคลุมทุกตำบลทั่วประเทศ
ซึ่งเริ่มเปิดให้บริการตั้งแต่ปี 2537 โดยบริษัทได้มีการขยายสถานีลูกข่ายเรื่อยมารวม 3 ระยะ
จนปัจจุบันบริษัทมีสถานีลูกข่ายโครงการโทรศัพท์สาธารณะให้เช่ารวมประมาณ 4,500 สถานี
เพื่อให้บริการโทรศัพท์สาธารณะแก่หมู่บ้านต่างๆ ทั่วประเทศประมาณ 6,000 หมู่บ้านๆ ละ 2
เลขหมาย โดยบริษัทมีสัญญาการเช่าบริการ 3 ระยะ ซึ่งครบกำหนดพร้อมกันคือวันที่ 5 มิถุนายน
2549 (สรุปรายละเอียดของสัญญาดูได้จากเอกสารแนบ 3) และมีรายได้ที่เกิดขึ้นดังนี้

สัญญาระยะที่ 1 รายได้ตลอดอายุโครงการประมาณ 1,500 ล้านบาท

สัญญาขยายระยะที่ 2 รายได้จากการติดตั้งอุปกรณ์ 31.4 ล้านบาท
และรายได้ค่าเช่าใช้บริการและค่าเช่าใช้อุปกรณ์ประมาณปีละ 440 ล้านบาท

สัญญาขยายระยะที่ 3 รายได้จากการติดตั้งอุปกรณ์ 68.8 ล้านบาท
และรายได้ค่าเช่าบริการและค่าเช่าใช้อุปกรณ์ประมาณปีละ 899.5 ล้านบาท

นอกจากธุรกิจเกี่ยวกับการสื่อสารโทรคมนาคมผ่านดาวเทียมตามโครงการข้างต้นแล้ว
บริษัทยังรับเป็นผู้ออกแบบ จัดหาและติดตั้งระบบสื่อสารผ่านดาวเทียม
รวมถึงให้บริการลูกค้าในลักษณะ Turn-Key Project แก่หน่วยงานภาครัฐและเอกชน
ซึ่งบริษัทได้รับความไว้วางใจจากลูกค้าหลายราย อาทิเช่น กรมสื่อสารทหารเรือ กองทัพเรือ
และบริษัทวิทยุการบินแห่งประเทศไทย เป็นต้น

 2. การตลาดและการแข่งขัน

2.1 กลยุทธในการแข่งขัน

ในด้านคุณภาพของระบบและอุปกรณ์ที่ติดตั้งให้กับลูกค้า
บริษัทจะเลือกใช้ระบบอุปกรณ์รวมทั้งซอฟท์แวร์ที่มีคุณภาพสูงมีชื่อเสียงเป็นที่ยอมรับทั่วโลก
และมีขีดความสามารถสูง ในส่วนการบริการหลังการขาย
บริษัทมีบุคลากรและวิศวกรที่เชี่ยวชาญประจำอยู่ที่ศูนย์บริการ 18 แห่งทั่วประเทศ
ทำให้บริษัทสามารถให้บริการแก่ลูกค้าได้อย่างทั่วถึงและรวดเร็ว ทั้งนี้
บริษัทได้ปรับปรุงสมรรถนะในการให้บริการซึ่งสามารถเพิ่มขีดความสามารถในการให้บริการได้โดยการปรับปรุงและพัฒนาด้านซอฟท์แวร์
ทำให้บริษัทมีเทคโนโลยีที่ทันสมัยอยู่เสมอโดยไม่ต้องมีการเปลี่ยนอุปกรณ์คอมพิวเตอร์
ทำให้ต้นทุนในการพัฒนาบริการของบริษัทอยู่ในระดับที่ต่ำกว่าคู่แข่ง
รวมทั้งบริษัทได้มีการฝึกอบรมในด้านเทคโนโลยีดาวเทียมให้แก่ลูกค้า
ซึ่งจะส่งผลให้ลูกค้ามีความรู้ความเข้าใจ
และสามารถใช้งานอุปกรณ์ได้อย่างถูกต้องและมีประสิทธิภาพมากยิ่งขึ้น

ปัจจุบันการให้บริการสื่อสัญญาณเสียง (Voice)
บริษัทได้เน้นการเพิ่มประสิทธิภาพและความสะดวกสบายในการใช้งานระบบโทรศัพท์ผ่านดาวเทียมเพื่อให้เกิดประโยชน์สูงสุดในการใช้งาน
และสามารถแข่งขันได้กับผู้ให้บริการโทรศัพท์เคลื่อนที่ในเขตพื้นที่ห่างไกล

2.2 การจำหน่ายและช่องทางการจำหน่าย

บริษัทใช้วิธีขายตรง (Direct Marketing) ให้กับลูกค้า โดยทีมงานวิศวกรฝ่ายขายของบริษัท
เนื่องจากเป็นธุรกิจซึ่งต้องใช้ความรู้ความเชี่ยวชาญพิเศษเฉพาะด้านในการให้คำปรึกษาแนะนำแก่ลูกค้า
นอกจากนี้บริษัทยังเพิ่มช่องทางการจำหน่ายและให้บริการผ่านองค์การโทรศัพท์และกลุ่มบริษัทคู่ค้ารายใหญ่
(Strategic Business Alliance)

2.3 ภาวะการแข่งขัน

1. บริการด้านโครงข่ายสื่อสารภายในประเทศด้วยดาวเทียม (TDMA)

บริษัทเป็นรายเดียวที่ได้รับสัมปทานจากองค์การโทรศัพท์แห่งประเทศไทยในลักษณะการเช่าบริการวงจรสื่อสารตามสัญญา

2. บริการสื่อสารเพื่อบริการธุรกิจผ่านดาวเทียม (ISBN)

มีการแข่งขันค่อนข้างรุนแรงโดยเฉพาะอย่างยิ่งในด้านราคาจากคู่แข่งในประเภทธุรกิจเดียวกัน
และคู่แข่งในประเภทธุรกิจสินค้าทดแทน

3. บริการด้านสถานีลูกข่ายโครงการโทรศัพท์สาธารณะทางไกลชนบทด้วยดาวเทียม

บริษัทได้รับสัมปทานจากองค์การโทรศัพท์แห่งประเทศไทยในลักษณะการเช่าบริการสถานีลูกข่ายตามสัญญาที่แน่นอน

 3. การจัดหาผลิตภัณฑ์หรือบริการ

3.1 กำลังการผลิตและปริมาณการผลิตจริง

โครงการสื่อสัญญาณดิจิตอลผ่านดาวเทียมเพื่อเชื่อมโยงชุมสายโทรศัพท์มีกำลังการผลิต รวมทั้งสิ้น
1,080 วงจร และสามารถขยายได้สูงสุด 1,800 วงจร

ส่วนบริการสื่อสารเพื่อบริการธุรกิจผ่านดาวเทียมนั้น กำลังการผลิตขึ้นอยู่กับตัวแปรสำคัญ 2 ลักษณะ
คือ จำนวนช่องสัญญาณดาวเทียม และปริมาณการใช้ช่องสัญญาณดาวเทียมซึ่งมีตัวแปรหลัก 3
ชนิดและตัวแปรบางชนิดแปรผันตลอดเวลา ได้แก่ 1) ประเภทของระบบบริการ 2)
ปริมาณของข้อมูลและอัตราความเร็วในการส่งข้อมูล และ 3) อุปกรณ์จานสายอากาศ
โดยระบบอุปกรณ์ที่บริษัทนำมาใช้สามารถปรับเปลี่ยนกำลังการผลิตให้เหมาะสมตามความต้องการของลูกค้า

3.2 ข้อมูลเกี่ยวกับวัตถุดิบ

บริษัทเลือกใช้อุปกรณ์ระบบสื่อสารดาวเทียมของบริษัท ฮิวจ์ เนทเวิร์ค ซิสเต็ม จำกัด
แห่งสหรัฐอเมริกาซึ่งเป็นที่ยอมรับในด้านคุณภาพและเป็นผู้นำทางด้านเทคโนโลยีดาวเทียมมีส่วนแบ่งตลาดกว่า
70% ทั่วโลก ส่วนอุปกรณ์ขาตั้ง (mounting) บริษัทซื้อจากผู้ผลิตหลายรายภายในประเทศ

สำหรับช่องสัญญาณดาวเทียมนั้น ปัจจุบันบริษัทเช่าช่องสัญญาณดาวเทียมจำนวน 2.75
ทรานสปอนเดอร์จากดาวเทียมไทยคมของบริษัท ชิน แซทเทลไลท์ จำกัด (มหาชน)

3.2.1.2 บริษัท สมาร์ท ไฮเวย์ จำกัด

บริษัท สมาร์ท ไฮเวย์ จำกัด เป็นบริษัทย่อยของบริษัท อคิวเมนท์ จำกัด มีทุนจดทะเบียน 15.5
ล้านบาท เป็นบริษัทร่วมทุนระหว่างบริษัท อคิวเมนท์ จำกัด และการสื่อสารแห่งประเทศไทย
โดยบริษัท อคิวเมนท์ จำกัด ถือหุ้นในบริษัทดังกล่าวในอัตราส่วนร้อยละ 67.40 ของทุนจดทะเบียน

1. ลักษณะของผลิตภัณฑ์หรือบริการหลัก

บริษัท สมาร์ท ไฮเวย์ จำกัด ดำเนินกิจการให้เช่าวงจรสื่อสัญญาณความเร็วสูงภายในประเทศ
โดยได้รับใบอนุญาตในการดำเนินการจากการสื่อสารแห่งประเทศไทย
ในปัจจุบันบริการของบริษัทเป็นการให้เช่าวงจร Digital Leased Circuit
ผ่านเครือข่ายเส้นใยแก้วนำแสง
โดยทางบริษัทเช่าใช้วงจรเชื่อมโยงจากการสื่อสารแห่งประเทศไทยในหลายเส้นทางทั่วประเทศ
และนำมาใช้เป็นวงจร Backbone เพื่อเชื่อมโยงเข้ากับโครงข่ายกระจายในท้องถิ่นที่ทางบริษัท
ดำเนินการติดตั้งไปยังบ้านผู้เช่า

นอกเหนือจากบริการให้เช่าวงจรสื่อสัญญาณความเร็วสูงดังกล่าวแล้ว
ทางบริษัทยังติดตั้งและให้เช่าอุปกรณ์ปลายทางแก่ผู้เช่าด้วย
ซึ่งทำให้บริการของทางบริษัทครอบคลุมทั้งในส่วนวงจรสื่อสัญญาณที่เป็นตัวกลางเชื่อมโยงผู้เช่าทั้งสองด้าน
และอุปกรณ์หัวท้าย (Total Solution)

2. การตลาดและการแข่งขัน

ในด้านคุณภาพของอุปกรณ์ที่ติดตั้งที่ชุมสายที่บ้านผู้เช่า
บริษัทได้เลือกใช้อุปกรณ์ที่มีคุณภาพสูงเป็นที่ยอมรับทั่วโลก
นอกจากนี้ทางบริษัทยังได้เล็งเห็นถึงความสำคัญในการพัฒนาคุณภาพการบริการ
จึงได้จัดตั้งศูนย์รับแจ้งเหตุขัดข้องเพื่อให้ลูกค้าสามารถติดต่อเข้ามาได้ตลอด 24 ชั่วโมง
โดยไม่มีวันหยุด ซึ่งจะเป็นศูนย์ที่แก้ไขปัญหาเบื้องต้นให้กับลูกค้า
ตลอดจนเป็นศูนย์ที่จะติดต่อกับหน่วยงานซ่อมบำรุงที่มีอยู่ทั่วประเทศในการเข้าไปดำเนินการแก้ไขปัญหาที่ชุมสายหรือที่บ้านผู้เช่า

ในด้านของการจำหน่ายและช่องทางการจัดจำหน่ายนั้น
ทางบริษัทได้เน้นในการขายบริการวงจรเช่าให้กับกลุ่มลูกค้าองค์กร (Corporate Customers)
โดยได้มีการส่งทีมงานขายและทีมงานวิศวกรเข้าไปติดต่อและให้คำปรึกษาโดยตรงเกี่ยวกับบริการ
ทั้งนี้ ทางบริษัทมีฐานลูกค้าจำนวนหนึ่งอยู่แล้ว ซึ่งเป็นกลุ่มลูกค้าของบริษัท อคิวเมนท์ จำกัด
และลูกค้าอื่นๆ ของบริษัทอื่นในเครือของกลุ่มจัสมิน อินเตอร์เนชั่นแนล
นอกจากนี้ทางบริษัทยังได้ร่วมมือกับตัวแทนจำหน่ายอุปกรณ์ปลายทางหลายรายในการช่วยขายสินค้าและบริการแก่กันและกัน

ในด้านของการแข่งขัน บริการวงจรเช่าเป็นบริการที่มีคู่แข่งในตลาดหลายราย
ทั้งหน่วยงานรัฐวิสาหกิจและบริษัทเอกชน
ทางบริษัทมีอัตราค่าบริการที่อ้างอิงอยู่กับการสื่อสารแห่งประเทศไทย
ซึ่งเป็นอัตราที่ลูกค้าในตลาดยอมรับ ทางบริษัทมีจุดแข็งในการแข่งขันคือการที่มีบริการที่พร้อม
และมีคุณภาพของวงจรเช่าที่ดี ตลอดจนการให้บริการเสริมอื่นๆ แก่ลูกค้า
เช่นการจัดทำรายงานคุณภาพวงจรเช่ารายเดือนแก่ลูกค้าทุกราย
และการจัดฝึกอบรมให้ความรู้ด้านวงจรเช่า
และเครือข่ายการสื่อสารข้อมูลให้แก่ลูกค้าโดยไม่คิดค่าใช้จ่าย เป็นต้น

3. การจัดหาผลิตภัณฑ์และบริการ

เครือข่ายสื่อสัญญาณภายในประเทศที่ให้บริการอยู่นี้เป็นเครือข่ายที่สามารถขยายขนาดได้ตามปริมาณอุปสงค์ของลูกค้า
ทางบริษัททำการเช่าใช้วงจรเชื่อมโยงที่ผ่านเส้นใยแก้วนำแสงของการสื่อสารแห่งประเทศไทย
และเลือกใช้อุปกรณ์มัลติเพล็กเซอร์ (Multiplexer) ของบริษัท ลูเซนท์ เทคโนโลยี อิงค์
ซึ่งเป็นอุปกรณ์ที่มีคุณภาพและหลายหน่วยงานในประเทศไทยเลือกใช้

3.2.1.3 บริษัท จัสมิน ซับมารีน เทเลคอมมิวนิเคชั่นส์ จำกัด

บริษัท จัสมิน ซับมารีน เทเลคอมมิวนิเคชั่นส์ จำกัด มีทุนจดทะเบียนชำระแล้ว 1,550 ล้านบาท
ถือหุ้นโดย บริษัท จัสมิน อินเตอร์เนชั่นแนล จำกัด (มหาชน) ในสัดส่วนร้อยละ 100
ของทุนจดทะเบียน และมีสัดส่วนรายได้สำหรับปี 2545 ประมาณร้อยละ 21.25
ของรายได้รวมของกลุ่มบริษัท

 1. ลักษณะของผลิตภัณฑ์หรือบริการหลัก

บริษัท จัสมิน ซับมารีน เทเลคอมมิวนิเคชั่นส์ จำกัด
เป็นผู้รับสัมปทานโครงการร่วมลงทุนจัดสร้างและให้บริการโครงข่ายเคเบิ้ลใยแก้วนำแสงใต้น้ำแก่องค์การโทรศัพท์เป็นเวลา
20 ปี มูลค่าการลงทุนโดยประมาณเท่ากับ 4,300 ล้านบาท เพื่อขยายโครงข่ายโทรศัพท์สู่ภาคใต้
และเพื่อสร้างระบบสื่อสัญญาณสำรองในกรณีเกิดเหตุขัดข้องของระบบสื่อสัญญาณภาคพื้นดิน
ซึ่งการติดตั้งโครงข่ายดังกล่าวได้เสร็จสมบูรณ์แล้ว
โดยองค์การโทรศัพท์แห่งประเทศไทยแบ่งรายได้ที่ได้จากการให้บริการโทรศัพท์ที่เกิดจากการใช้โครงข่ายที่บริษัทจัดสร้างในอัตราร้อยละ
31 ในปีที่ 2 ลดลงจนถึงร้อยละ 13 ในปีที่ 20 ทั้งนี้
บริษัทเปิดให้บริการแก่องค์การโทรศัพท์แห่งประเทศไทยในปี 2536 โดยมีรายรับสำหรับปี 2545
เท่ากับ 1,076.51 ล้านบาท (สรุปรายละเอียดของสัญญาดูได้จากเอกสารแนบ 3)

 2. การตลาดและการแข่งขัน

2.1 กลยุทธในการแข่งขัน

บริษัทให้บริการแก่องค์การโทรศัพท์แต่เพียงผู้เดียว
จึงไม่จำเป็นต้องดำเนินกลยุทธทางการตลาดแต่อย่างใด อย่างไรก็ตาม
บริษัทมีนโยบายที่จะให้บริการที่ดีที่สุด
ไม่ว่าจะเป็นในรูปของการดูแลรักษาและซ่อมบำรุงอุปกรณ์ให้อยู่ในสภาพสมบูรณ์
หรือการให้บริการสนับสนุนทางเทคนิคต่างๆ
รวมทั้งการฝึกอบรมให้แก่เจ้าหน้าที่ขององค์การโทรศัพท์แห่งประเทศไทยด้วย

2.2 ภาวะการแข่งขัน

ธุรกิจให้บริการโครงข่ายเคเบิ้ลใยแก้วนำแสงใต้น้ำ ถือได้ว่าบริษัท จัสมิน ซับมารีน
เทเลคอมมิวนิเคชั่นส์ จำกัด เป็นผู้ให้บริการรายเดียวที่ดำเนินธุรกิจนี้ เนื่องจากบริษัท จัสมิน
ซับมารีน เทเลคอมมิวนิเคชั่นส์ จำกัด
ได้รับเลือกให้เป็นผู้รับสัมปทานโครงการร่วมลงทุนจัดสร้างและให้บริการจากองค์การโทรศัพท์แห่งประเทศไทยแต่เพียงผู้เดียว

 3. การจัดหาผลิตภัณฑ์หรือบริการ

3.1 กำลังการผลิต

ตามสัญญาสัมปทานบริษัทจะต้องทำการส่งมอบอุปกรณ์ให้แก่องค์การโทรศัพท์แห่งประเทศไทย
โดยกำหนดจำนวนวงจรที่ใช้งานได้ในแต่ละปี
ซึ่งขณะนี้บริษัทมีช่องสัญญาณที่ส่งมอบให้แก่องค์การโทรศัพท์แห่งประเทศไทยและใช้งานอยู่ทั้งสิ้น
15,360 วงจร

3.2 ข้อมูลเกี่ยวกับวัตถุดิบ

บริษัทคัดเลือกจัดหาเคเบิ้ลใยแก้วนำแสงใต้น้ำ และระบบอุปกรณ์สื่อสัญญาณ
เพื่อใช้ในการติดตั้งระบบตามที่ได้ออกแบบไว้ โดยมอบหมายให้ Alcatel Submarine Network
Co., Ltd. แห่งประเทศฝรั่งเศส
ซึ่งมีประสบการณ์และความชำนาญสูงในการผลิตอุปกรณ์โทรคมนาคมที่ใช้เทคโนโลยีทันสมัยล่าสุดในปัจจุบันนี้เป็นผู้ให้บริการ
พร้อมกันนี้บริษัทได้มีการสำรองอะไหล่ของอุปกรณ์ในระบบ
ทั้งส่วนของอุปกรณ์สื่อสัญญาณและเคเบิ้ลใยแก้วนำแสงใต้น้ำไว้ในจำนวนที่เพียงพอกับการใช้งานในระยะยาว
ดังนั้นแม้หากมีการเปลี่ยนแปลงผู้จำหน่ายอุปกรณ์ก็ไม่เกิดผลกระทบกับบริษัทแต่อย่างใด

3.2.1.4 บริษัท ไทย ลองดิสแทนส์ เทเลคอมมิวนิเคชั่นส์ จำกัด

บริษัท ไทย ลองดิสแทนส์ เทเลคอมมิวนิเคชั่นส์ จำกัด เป็นบริษัทย่อยของบริษัท จัสมิน ซับมารีน
เทเลคอมมิวนิเคชั่นส์ จำกัด มีทุนจดทะเบียน 309 ล้านบาท โดยบริษัท จัสมิน ซับมารีน
เทเลคอมมิวนิเคชั่นส์ จำกัด ถือหุ้นในอัตราส่วนร้อยละ 90 ของทุนจดทะเบียน บริษัท ไทย
ลองดิสแทนส์ เทเลคอมมิวนิเคชั่นส์ จำกัด
เป็นผู้ได้รับสัมปทานส่วนงานขยายโครงข่ายเคเบิ้ลใยแก้วนำแสงใต้น้ำในฝั่งทะเลด้านตะวันตกหรือทะเลอันดามัน
รวมถึงการวางเคเบิ้ลใยแก้วนำแสงใต้น้ำเชื่อมโยงกับประเทศที่มีชายแดนติดกับประเทศไทย
และเชื่อมต่อกับระบบทางฝั่งทะเลตะวันออกด้วย
โดยมีลักษณะการผลิตและการใช้วัตถุดิบเช่นเดียวกับบริษัท จัสมิน ซับมารีน เทเลคอมมิวนิเคชั่นส์
จำกัด และมีส่วนแบ่งรายได้ที่บริษัทจะได้รับจากองค์การโทรศัพท์แห่งประเทศไทย
ซึ่งกำหนดไว้เป็นร้อยละของรายได้ตามอัตราส่วนโดยเริ่มจากร้อยละ 26.0 ต่อปี ในปีที่ 1
ลดลงเหลือร้อยละ 12.5 ต่อปี ในปีที่ 15 (ปี 2554)
โดยบริษัทจะมีรายได้จากการให้บริการโครงข่ายเคเบิ้ลใต้น้ำเป็นจำนวนรวมประมาณ 7,138
ล้านบาท ตลอดระยะเวลาสัมปทาน 15 ปี (สรุปรายละเอียดของสัญญาดูได้จากเอกสารแนบ 3)

3.2.1.5 บริษัท คอมพิวเนท คอร์ปอเรชั่น จำกัด

 บริษัท คอมพิวเนท คอร์ปอเรชั่น จำกัด มีทุนจดทะเบียนชำระแล้ว 260 ล้านบาท ถือหุ้นโดยบริษัท จัสมิน อินเตอร์เนชั่นแนล จำกัด (มหาชน) ในสัดส่วนร้อยละ 100 ของทุนจดทะเบียน และมีสัดส่วนรายได้สำหรับปี 2545 ประมาณร้อยละ 2.00 ของรายได้รวมของกลุ่มบริษัท

บริษัท คอมพิวเนท คอร์ปอเรชั่น จำกัด
เป็นบริษัทเอกชนรายแรกที่ให้บริการด้านระบบสื่อสารข้อมูลผ่านดาวเทียมของประเทศไทย
โดยให้บริการข้อมูล ภาพ และเสียงผ่านดาวเทียมภายในประเทศเพื่อให้บริการลูกค้าเป้าหมาย
ซึ่งได้แก่ กลุ่มธนาคารพาณิชย์ และกลุ่มบริษัทอุตสาหกรรม โดยมีอายุสัมปทาน 22 ปี เริ่มตั้งแต่วันที่
1 สิงหาคม 2541 มีสถานีแม่ข่ายตั้งอยู่บนเนื้อที่ 23 ไร่ อำเภอบางพลี ถนนบางนา-ตราด
โดยอุปกรณ์หลักที่ใช้ในการติดตั้งเป็นของบริษัท NEC จากประเทศญี่ปุ่น
ซึ่งเป็นที่ยอมรับในด้านคุณภาพและเป็นผู้นำทางด้านเทคโนโลยีดาวเทียม
พร้อมระบบสำรองการทำงานกรณีฉุกเฉิน ทั้งนี้
บริษัทตกลงจะจ่ายส่วนแบ่งรายได้ให้แก่กรมไปรษณีย์โทรเลข โดยมีอัตราส่วนแบ่ง
คิดเป็นร้อยละของรายได้จากการให้บริการก่อนหักค่าใช้จ่ายใดๆ ต่อปี
(สรุปรายละเอียดของสัญญาดูได้จากเอกสารแนบ 3)

3.2.1.6 บริษัท ทีทีแอนด์ที จำกัด (มหาชน)

บริษัท ทีทีแอนด์ที จำกัด (มหาชน) มีทุนจดทะเบียนชำระแล้ว ณ 31 ธันวาคม 2545 จำนวน
28,494 ล้านบาท ถือหุ้นโดยบริษัท จัสมิน อินเตอร์เนชั่นแนล จำกัด (มหาชน) ในสัดส่วนร้อยละ
28.81 ของทุนจดทะเบียน (เป็นสัดส่วนการถือหุ้นตามงบการเงินประจำปี 2545) ทั้งนี้บริษัทฯ
มิได้มีบทบาทสำคัญในการบริหารจัดการแต่ประการใด

บริษัท ทีทีแอนด์ที จำกัด (มหาชน) ได้รับสัมปทานการให้บริการโทรศัพท์พื้นฐาน จำนวน 1.5
ล้านเลขหมายในเขตภูมิภาคจากองค์การโทรศัพท์แห่งประเทศไทย
โดยดำเนินงานสร้างโครงข่ายโทรศัพท์ ซึ่งประกอบด้วยอุปกรณ์ชุมสาย อุปกรณ์สื่อสัญญาณ
อุปกรณ์ข่ายสายตอนนอก ระบบบริการผู้เช่าด้วยคอมพิวเตอร์และระบบสนับสนุนอื่นๆ
นอกจากนั้นยังดำเนินการบริหารและบำรุงรักษาโครงข่ายรวมไปถึงการบริการผู้เช่า
การตลาดและการแนะนำบริการใหม่ๆ ให้กับผู้เช่า

(สำหรับข้อมูลรายละเอียดของบริษัท TT&T ท่านสามารถอ่านได้จากแบบแสดงรายการข้อมูลประจำปี
(แบบ 56-1) ของ TT&T)

3.2.1.7 บริษัท เอเซียส รีเยนแนล เซอร์วิส จำกัด

บริษัท เอเซียส รีเยนแนล เซอร์วิส จำกัด เป็นบริษัทย่อยของบริษัท เอเซียส (ประเทศไทย)
จำกัด ซึ่งบริษัท เอเซียส(ประเทศไทย) จำกัด เป็นบริษัทย่อยของบริษัท จัสมิน อินเตอร์เนชั่นแนล
โอเวอร์ซีส์ จำกัดด้วย บริษัท เอเซียส รีเยนแนลเซอร์วิส จำกัด มีทุนจดทะเบียน 1,000 ล้านบาท
โดยบริษัท เอเซียส (ประเทศไทย) จำกัด ถือหุ้นในอัตราส่วนร้อยละ 100

บริษัท เอเซียส รีเยนแนล เซอร์วิส จำกัด
เป็นผู้ให้บริการระบบโทรศัพท์ผ่านดาวเทียมสำหรับภูมิภาคเอเซีย ภายใต้โครงการ “เอเซียส”
(AceS:Asia Cellular Satelitte) ซึ่งสามารถรับส่งสัญญาณได้ทุกพื้นที่ ทุกเวลา
ไม่ว่าจะเป็นพื้นที่ป่า หรือกลางทะเล ครอบคลุมพื้นที่ 24 ประเทศในทวีปเอเซีย
ปัจจุบันให้บริการทั้งในรูปแบบโทรศัพท์เคลื่อนที่ผ่านดาวเทียม โดยใช้ตัวเครื่องลูกข่ายขนาดเล็ก
สามารถพกพาได้ เป็นระบบดูอัลโหมด (Dual Mode) ที่ใช้งานได้ ทั้งระบบผ่านดาวเทียม
และระบบ GSM 900 และบริการโทรศัพท์บ้านผ่านดาวเทียม “เอเซียส คอนแทคซ์ (ACeS
Contax”
ซึ่งเป็นโทรศัพท์ผ่านดาวเทียมชนิดติดตั้งอยู่กับที่สำหรับที่อยู่อาศัยหรือสถานที่ประกอบการในพื้นที่ห่างไกล
และยานพาหนะ เช่น เรือประมงหรือเรือสินค้า สามารถกล่าวได้ว่า ในปัจจุบัน บริการเอเซียส
“เป็นบริการโทรศัพท์เคลื่อนที่ผ่านดาวเทียม ที่มีค่าเครื่องลูกข่ายและค่าใช้บริการถูกที่สุดในโลก”

3.2.2 ธุรกิจด้านการออกแบบงานวิศวกรรม ติดตั้งอุปกรณ์โทรคมนาคม และระบบคอมพิวเตอร์

  รวมทั้งการจัดจำหน่าย (System Integration and distribution)

สายธุรกิจนี้จะเป็นสายธุรกิจที่ให้บริการออกแบบ จำหน่าย
ติดตั้งซ่อมบำรุงระบบสื่อสารโทรคมนาคมและระบบคอมพิวเตอร์ โดยมีสัดส่วนรายได้สำหรับปี 2545
เท่ากับ 1,172.1 ล้านบาท หรือคิดเป็นร้อยละ 17.95 ของรายได้รวมของกลุ่มบริษัท
ซึ่งสายธุรกิจนี้ประกอบด้วย 4 บริษัท คือ

3.2.2.1 บริษัท จัสมิน เทเลคอม ซิสเต็มส์ จำกัด

บริษัท จัสมิน เทเลคอม ซิสเต็มส์ จำกัด มีทุนจดทะเบียนชำระแล้ว 100 ล้านบาท ถือหุ้นโดยบริษัท
จัสมิน อินเตอร์เนชั่นแนล จำกัด (มหาชน) ในสัดส่วนร้อยละ 100 ของทุนจดทะเบียน
และมีสัดส่วนรายได้สำหรับปี 2545 ประมาณร้อยละ 10.16 ของรายได้รวมของกลุ่มบริษัท

 1. ลักษณะของผลิตภัณฑ์หรือบริการหลัก

บริษัท จัสมิน เทเลคอม ซิสเต็มส์ จำกัด
ดำเนินธุรกิจด้านสื่อสารโทรคมนาคมครอบคลุมตั้งแต่การออกแบบระบบ การคัดเลือก การจัดหา
และติดตั้งอุปกรณ์ พร้อมทั้งทดสอบการทำงานของระบบ
นอกจากนี้บริษัทยังเป็นผู้แทนจำหน่ายอุปกรณ์สื่อสาร เช่น อุปกรณ์ระบบสื่อสัญญาณ
และอุปกรณ์ด้านสื่อสารดาวเทียม โดยมีกลุ่มลูกค้าเป้าหมายที่เป็นทั้งหน่วยงานจากภาครัฐบาล
รัฐวิสาหกิจ และภาคเอกชน

 2. การตลาดและการแข่งขัน

2.1 กลยุทธในการแข่งขัน

บริษัทมีนโยบายการทำตลาดโดยเน้นที่ปัจจัยสำคัญต่างๆ โดยบริษัทจะเลือกเสนอผลิตภัณฑ์ที่มีคุณภาพดี
และเหมาะสมกับความต้องการของลูกค้า การให้บริการหลังการขายแก่ลูกค้าในรูปแบบต่างๆ กัน
และการให้บริการอย่างครบวงจรเพื่อตอบสนองความต้องการของลูกค้าได้อย่างเต็มประสิทธิภาพ
รวมทั้งการสร้างความสัมพันธ์ที่ดีกับลูกค้าในทุกระดับและการสร้างความสัมพันธ์กับผู้จำหน่ายอุปกรณ์

2.2 การจำหน่ายและช่องทางการจำหน่าย

 ช่องทางการจำหน่ายของบริษัทแบ่งเป็น 3 ช่องทาง ได้แก่ 

 1) การจำหน่ายตรง (Direct Marketing) มีสัดส่วน 12.51% 

 2) การเข้าร่วมโครงการประมูล ทั้งในภาครัฐบาล รัฐวิสาหกิจ และภาคเอกชน มีสัดส่วน 83.08% 

 3) การให้เช่าอุปกรณ์ มีสัดส่วน 4.41%

2.3 ภาวะการแข่งขัน

ในช่วงปี 2545
เศรษฐกิจของประเทศขยายตัวดีขึ้นเมื่อเทียบกับปีที่ผ่านมาทำให้มีโครงการของหน่วยงานรัฐวิสาหกิจต่างๆ
จำนวนมากขึ้น และในขณะเดียวกันก็มีผู้ประกอบการเพิ่มมากขึ้นด้วย ดังนั้นบริษัทต่างๆ
จึงจำเป็นต้องปรับกลยุทธ์ในการแข่งขันโดยเน้นด้านราคา
และเพิ่มการดำเนินกิจกรรมทางการตลาดและเข้าร่วมประมูลงานต่างๆ มากขึ้น
วิธีการเข้าร่วมประมูลของบริษัทแบ่งออกเป็น 2 รูปแบบคือ 1) การจัดหาพิเศษ
เป็นการจัดหาอุปกรณ์สำหรับโครงการต่อเนื่องจากโครงการเดิมซึ่งโครงการในลักษณะนี้เมื่อบริษัทประมูลงานได้บริษัทจะเป็นผู้ดำเนินโครงการเองเพียงรายเดียว
และ 2) การเปิดประมูลงานทั่วไป ซึ่งมีคู่แข่งขันเข้าร่วมแข่งขันโดยประมาณ 5-10
รายแล้วแต่ประเภทของอุปกรณ์และขนาดของโครงการ
โดยอาศัยกลยุทธในการเข้าประมูลงานร่วมกับบริษัทผู้ผลิตอุปกรณ์ต่างๆ จากต่างประเทศเพิ่มมากขึ้น
เป็นเหตุให้บริษัทได้รับการสนับสนุนด้านราคา ด้านการเงินและด้านเทคนิคเพิ่มมากขึ้น
สำหรับสภาพการแข่งขันในธุรกิจนี้
จะพบว่ามีแนวโน้มที่บริษัทผู้ผลิตจากต่างประเทศจะเข้ามาแข่งขันโดยตรงมากขึ้น
ทำให้การแข่งขันทวีความรุนแรงและมีการตัดราคากันอย่างเห็นได้ชัดในการประมูลงานแต่ละครั้ง

 3. การจัดหาผลิตภัณฑ์หรือบริการ

บริษัทเป็นผู้นำเข้าอุปกรณ์โทรคมนาคมจากต่างประเทศโดยมิได้ทำการผลิตอุปกรณ์ใดๆ ด้วยตนเอง
ทั้งนี้การนำเข้าอุปกรณ์โทรคมนาคมนี้มิได้จำกัดเฉพาะผู้ผลิตรายหนึ่งรายใด
เนื่องจากมีผู้ผลิตหลายราย และการสั่งซื้ออุปกรณ์ต่างๆ
จะขึ้นอยู่กับลักษณะของโครงการที่บริษัทเข้าประมูลว่าจะสอดคล้องและเหมาะสมที่จะใช้อุปกรณ์ของบริษัทใด
สำหรับผลิตภัณฑ์ส่วนใหญ่บริษัทจะสั่งซื้อจากบริษัทผู้ผลิตโดยตรง โดยในการจัดซื้อจากบริษัทผู้ผลิตนี้
บริษัทจะติดต่อเพื่อขอทราบรายละเอียดสินค้า ราคา และเงื่อนไขต่างๆ
ให้สอดคล้องกับข้อกำหนดของโครงการก่อนที่บริษัทจะทำการยื่นประมูลโครงการทุกครั้ง
และเมื่อบริษัทชนะการประมูลบริษัทก็จะดำเนินการทำสัญญาซื้อขายสินค้าเป็นรายโครงการต่อไป

นอกจากอุปกรณ์ที่จำเป็นต้องสั่งซื้อจากต่างประเทศแล้ว
บริษัทได้มีการจัดหาอุปกรณ์ประกอบการติดตั้งจากบริษัทผู้ผลิตในประเทศ
หรือตัวแทนจำหน่ายในประเทศซึ่งมีอยู่หลายราย
โดยจะเปรียบเทียบราคาและคุณภาพจากผู้ผลิตหลายรายก่อนที่จะทำความตกลงกัน
ทั้งนี้บริษัทจะทำการจัดหาก็ต่อเมื่อบริษัททราบผลการประมูลในแต่ละโครงการแล้วเท่านั้น
และไม่มีการจัดซื้อวัตถุดิบจากผู้จำหน่ายรายใดเกินกว่าร้อยละ 30
ของมูลค่าการซื้อวัตถุดิบทั้งหมดที่ผ่านมาเป็นเวลา 3 ปีติดต่อกัน
และไม่มีข้อผูกพันว่าจะซื้อวัตถุดิบเกินกว่าร้อยละ 30 ของมูลค่าการซื้อวัตถุดิบในอนาคต

 4. งานที่ยังไม่ได้ส่งมอบ

งานที่ยังไม่ได้ส่งมอบทั้งหมด ณ วันที่ 31 ธันวาคม 2545 ซึ่งคาดว่าจะรับรู้รายได้ในปี 2546
สรุปได้ดังนี้

+---+------------------------------------------------------+-------------+
| ช |                                                      | 2545        |
| ื่อ |                                                      |             |
| ง |                                                      | มูลค่า        |
| า |                                                      | (ล้านบาท)    |
| น |                                                      |             |
| / |                                                      |             |
| ล |                                                      |             |
| ูก |                                                      |             |
| ค |                                                      |             |
| ้า |                                                      |             |
+---+------------------------------------------------------+-------------+
| 1 | ซื้อพร้อมติดตั้งอุปกรณ์ให้บริการวงจรเช่า ระบบ Digital (DDN) ยี่ห้อ | 4.62        |
| . | JNA                                                  |             |
+---+------------------------------------------------------+-------------+
|   | จำนวน 7 รายการ                                       |             |
+---+------------------------------------------------------+-------------+
| 2 | ซื้อพร้อมติดตั้งอุปกรณ์ Expansion JNA/Lucent Network         | 7.28        |
| . | Management System                                    |             |
+---+------------------------------------------------------+-------------+
| 3 | ซื้ออะไหล่อุปกรณ์ สื่อสัญญาณระบบ SDH ยี่ห้อ ERICSSON จำนวน 9    | 7.04        |
| . | รายการ                                               |             |
+---+------------------------------------------------------+-------------+
| 4 | ติดตั้งอุปกรณ์ Multiservice Access ATM                    | 19.99       |
| . |                                                      |             |
+---+------------------------------------------------------+-------------+
| 5 | ซ่อมแซมและบำรุงรักษาระบบเคเบิลใยแก้วในประเทศ ระหว่าง       | 7.25        |
| . | ศรีราชา-                                              |             |
+---+------------------------------------------------------+-------------+
|   | เพชรบุรี-ชุมพร-เกาะสมุย-สงขลา                            |             |
+---+------------------------------------------------------+-------------+
| 6 | ระบบเชื่อมโยงเพื่อพัฒนาระบบโครงข่ายเชื่อมโยง จำนวน 1 ระบบ    | 478.95      |
| . | ปรับปรุงและ                                            |             |
+---+------------------------------------------------------+-------------+
|   | ขยายโครงข่ายเคเบิลใยแก้วกรุงเทพมหานครและปริมณฑล จำนวน 2   |             |
|   | ระบบ                                                 |             |
+---+------------------------------------------------------+-------------+
| 7 | BER TEST SET ยี่ห้อ ANRITSU รุ่น MP 1570A                 | 1.64        |
| . |                                                      |             |
+---+------------------------------------------------------+-------------+
| 8 | อื่นๆ                                                  | 4.38        |
| . |                                                      |             |
+---+------------------------------------------------------+-------------+
|   | รวม                                                  | 531.15      |
+---+------------------------------------------------------+-------------+

นอกจากนี้ในปี 2545 บริษัทยังมีงานด้านจัดหาเครื่องโทรศัพท์สาธารณะ ตู้โทรศัพท์
พร้อมทั้งระบบจัดการและเป็นผู้ดูแลบำรุงรักษาเครื่องมือและอุปกรณ์ต่างๆ
โดยองค์การโทรศัพท์แห่งประเทศไทยได้ทำสัญญาเช่าเครื่องโทรศัพท์สาธารณะแบบใช้บัตรกับบริษัทเป็นระยะเวลา
10 ปี สำหรับรายละเอียดสาระสำคัญของสัญญาดูได้จากเอกสารแนบ 3

3.2.2.2 บริษัท สยามเทลเทค คอมพิวเตอร์ จำกัด

 บริษัท สยามเทลเทค คอมพิวเตอร์ จำกัด มีทุนจดทะเบียนชำระแล้ว 55 ล้านบาท ถือหุ้นโดยบริษัท จัสมิน อินเตอร์เนชั่นแนล จำกัด (มหาชน) ในสัดส่วนร้อยละ 96.07 ของทุนจดทะเบียน และมีสัดส่วนรายได้สำหรับปี 2545 ประมาณร้อยละ 1.16 ของรายได้รวมของกลุ่มบริษัท

ธุรกิจหลักของบริษัท สยามเทลเทค คอมพิวเตอร์ จำกัดสามารถแบ่งออกได้เป็น 2 ประเภท คือ

1. ธุรกิจออกแบบและวางระบบคอมพิวเตอร์ (System Integration)

งานในส่วนนี้ได้แก่ การจัดหา ออกแบบระบบ วางแผน พร้อมทั้งพัฒนาซอฟท์แวร์ (Software)
และติดตั้งซอฟท์แวร์และอุปกรณ์คอมพิวเตอร์ต่างๆ (Hardware)
ให้กับธุรกิจที่เกี่ยวข้องกับการขนส่งและการสื่อสารโทรคมนาคม
โดยบริษัทจะเสนอบริการแบบครบวงจรตั้งแต่ออกแบบจนถึงติดตั้ง
ในระดับราคาที่ต่ำกว่าราคาตลาดทั่วไป
เนื่องจากบริษัทมีทีมวิศวกรซึ่งสามารถนำโปรแกรมจากต่างประเทศมาพัฒนาดัดแปลงตามความต้องการของลูกค้าได้

2. ธุรกิจจัดจำหน่ายอุปกรณ์คอมพิวเตอร์

สินค้าที่บริษัทจัดจำหน่าย แบ่งได้เป็น 2 ประเภท คือ เครื่องคอมพิวเตอร์ส่วนบุคคล
และเครื่องคอมพิวเตอร์ ขนาดกลาง ซึ่งสินค้าทั้ง 2 ประเภทนี้
บริษัทจะทำการนำเข้าอุปกรณ์หลักจากต่างประเทศเอง ส่วนอุปกรณ์อื่นๆ
จะสั่งซื้อจากตัวแทนจำหน่ายภายในประเทศซึ่งมีผู้จัดจำหน่ายหลายราย

 งานที่ยังไม่ได้ส่งมอบ

 งานหลักที่ยังอยู่ในระหว่างการดำเนินการ และจะรับรู้รายได้ในปี 2546 คือ 

+---+------------------------------------------------------+-------------+
| ช |                                                      | 2545        |
| ื่อ |                                                      |             |
| ง |                                                      | มูลค่า        |
| า |                                                      | (ล้านบาท)    |
| น |                                                      |             |
+---+------------------------------------------------------+-------------+
| 1 | งานบำรุงรักษา Software ระบบ Customer Service System    | 10.00       |
| . | ของบริษัท ทีทีแอนด์ที                                      |             |
+---+------------------------------------------------------+-------------+
|   | จำกัด (มหาชน)                                         |             |
+---+------------------------------------------------------+-------------+
| 2 | ง                                                    | 6.30        |
| . | านจ้างเหมาย้ายอุปกรณ์ระบบปฎิบัติการสนับสนุนธุรกิจบริการโทรคมนาคม |             |
+---+------------------------------------------------------+-------------+
|   | (MTBOSS) ของการสื่อสารแห่งประเทศไทย                     |             |
+---+------------------------------------------------------+-------------+
| 3 | งานบริการบำ                                           | 2.00        |
| . | รุงรักษาและซ่อมแซมแก้ไขเครื่องไมโครคอมพิวเตอร์ของธนาคารออมสิน |             |
+---+------------------------------------------------------+-------------+
| 4 | ระบบงานบัญชีสินทรัพย์ถาวร การรถไฟแห่งประเทศไทย             | 1.00        |
| . |                                                      |             |
+---+------------------------------------------------------+-------------+
| 5 | ระบบงาน Data Warehouse ธนาคารออมสิน                   | 40.00       |
| . |                                                      |             |
+---+------------------------------------------------------+-------------+
|   | รวม                                                  | 59.30       |
+---+------------------------------------------------------+-------------+

3.2.2.3 บริษัท ที.เจ.พี. เอ็นจิเนียริ่ง จำกัด

 บริษัท ที.เจ.พี. เอ็นจิเนียริ่ง จำกัด เกิดจากการร่วมทุนของบริษัท จัสมิน อินเตอร์เนชั่นแนล จำกัด (มหาชน) ซึ่งมีความเชี่ยวชาญในงานโทรคมนาคม และบริษัท เทสโก้ จำกัด ซึ่งมีความเชี่ยวชาญในงานวิศวกรรมโยธา บริษัท ที.เจ.พี. เอ็นจิเนียริ่ง จำกัด จึงเป็นบริษัทที่มีความพร้อมในการให้บริการวิศวกรรมข่ายสายตอนนอก บริษัทมีทุนจดทะเบียนชำระแล้ว 200 ล้านบาท ถือหุ้นโดยบริษัท จัสมิน อินเตอร์เนชั่นแนล จำกัด (มหาชน) ในสัดส่วนร้อยละ 80 ของทุนจดทะเบียน และมีสัดส่วนรายได้สำหรับปี 2545 ประมาณร้อยละ 1.26 ของรายได้รวมของกลุ่มบริษัท 

1. ลักษณะผลิตภัณฑ์หรือบริการ

บริษัท ที.เจ.พี. เอ็นจิเนียริ่ง จำกัด ดำเนินธุรกิจให้บริการวิศวกรรมข่ายสายตอนนอก (Outside
Plant Engineering)
ด้านงานออกแบบและติดตั้งอุปกรณ์ข่ายสายตอนนอกของระบบโครงข่ายโทรคมนาคมทุกประเภท
รวมทั้งระบบโทรศัพท์พื้นฐาน, ระบบสื่อสัญญาณ, งานติดตั้งสายกระจาย
ตลอดจนรับเหมาก่อสร้างงานโยธาของโครงการโทรคมนาคมต่างๆ เช่น
ก่อสร้างอาคารศูนย์ซ่อมบำรุง (Maintenance Center), อาคารศูนย์ฝึกอบรม,
อาคารชุมสายย่อย รวมทั้งงานติดตั้ง Tower สำหรับระบบโทรศัพท์เคลื่อนที่ เป็นต้น
นอกจากนี้บริษัทยังประสบความสำเร็จในการนำระบบบริหารคุณภาพงานตามมาตรฐานสากล
ISO9001:2000 และระบบจัดการสิ่งแวดล้อมตามมาตรฐานสากล ISO14001
โดยได้รับการรับรองจากสถาบัน RWTUV แห่งประเทศเยอรมันนี
ซึ่งถือว่าเป็นบริษัทแรกในธุรกิจประเภทเดียวกันที่ได้รับการรับรอง

2. การตลาดและภาวะการแข่งขัน

2.1 ลักษณะลูกค้าของบริษัทแบ่งเป็น 2 กลุ่ม คือ
กลุ่มผู้ให้บริการโทรคมนาคมภาครัฐและภาคเอกชนได้แก่ การสื่อสารแห่งประเทศไทย บริษัท ทศท
คอร์ปอเรชั่น จำกัด (มหาชน) บริษัท ทีทีแอนด์ที จำกัด (มหาชน) เป็นต้น
ซึ่งมีการว่าจ้างโดยวิธีการประมูลงาน
และกลุ่มบริษัทพันธมิตรที่ประมูลงานโครงการขนาดใหญ่จากภาครัฐ ซึ่งมีความสัมพันธ์ที่ดีกับบริษัท
โดยบริษัทสามารถเจรจาขอรับงานในส่วนที่บริษัทมีความชำนาญจากบริษัทพันธมิตรมาดำเนินการได้

2.2 สภาพการแข่งขันในธุรกิจการให้บริการวิศวกรรมข่ายสายตอนนอก ในปี 2545
ยังคงมีการแข่งขันด้านราคาที่รุนแรง คู่แข่งขันจากระดับบนลงมาแข่งขันในตลาดเดียวกัน
คู่แข่งขันที่สำคัญได้แก่ บริษัท คอมซีสไทยแลนด์ จำกัด, บริษัท ไทยฟูรูคาวา ยูนิคอม เอ็นจิเนียริ่ง
จำกัด, บริษัท เซาท์เทค เอ็นจิเนียริ่ง จำกัด เป็นต้น
สำหรับแนวโน้มในอนาคตคาดว่าโครงการต่างๆ
ของภาครัฐและภาคเอกชนยังมีแนวโน้มเพิ่มมากขึ้นเนื่องมาจากเศรษฐกิจเริ่มฟื้นตัว
การแข่งขันด้านราคาอาจลดลงเนื่องจากมีโครงการออกมามาก
ดังนั้นจึงเป็นโอกาสให้บริษัทขยายตัวเพิ่มมากขึ้น

3. การจัดหาผลิตภัณฑ์หรือบริการ

บริษัทมีความสามารถในการออกแบบและติดตั้งข่ายสายตอนนอกมากกว่า 40 ชุมสายต่อปี
และมีความสามารถในการติดตั้งเคเบิ้ลใยแก้วนำแสงมากกว่า 80 กิโลเมตรต่อเดือน ติดตั้ง Tower
มากกว่า 15 ต้นต่อปี
บริษัทมีนโยบายด้านคุณภาพในการให้บริการอย่างชัดเจนโดยมุ่งเน้นสร้างความพึงพอใจให้แก่ลูกค้า
ส่วนในด้านวัตถุดิบซึ่งส่วนใหญ่เป็นสายเคเบิ้ลโทรศัพท์นั้นมีราคาแปรผันตามอัตราแลกเปลี่ยนเงินตรา
เนื่องจากผู้ผลิตสายเคเบิ้ลโทรศัพท์ต้องนำเข้าวัตถุดิบบางส่วนจากต่างประเทศ
จึงทำให้ราคาสายเคเบิ้ลโทรศัพท์มีแนวโน้มสูงขึ้น
ปัจจุบันในประเทศไทยมีผู้ผลิตและจำหน่ายสายเคเบิ้ลโทรศัพท์ 5 ราย ได้แก่ บริษัท
จรุงไทยไวร์แอนด์เคเบิ้ล จำกัด (มหาชน), บริษัท สยามแปซิฟิค อีเล็คทริคไวร์ แอนด์ เคเบิ้ล
จำกัด, บริษัท ฮิตาชิ บางกอกเคเบิ้ล จำกัด, บริษัท บางกอก เทเลคอม จำกัด และบริษัท
เฟ้ลปส์ดอด์จ ไทยแลนด์ จำกัด ทั้งนี้สายเคเบิ้ลโทรศัพท์ที่เหลือจากการใช้งานไม่มีผลกระทบใดๆ
ต่อสิ่งแวดล้อม

 4. งานที่ยังไม่ได้ส่งมอบ

งานที่ยังไม่ได้ส่งมอบ ณ วันที่ 31 ธันวาคม 2545 ซึ่งรับรู้รายได้ในปี 2546 สรุปได้ดังนี้

+---+------------------------------------------------------+------------+
|   | ชื่อโครงการ                                            | 2545       |
|   |                                                      |            |
|   |                                                      | มูลค่า       |
|   |                                                      | (ล้านบาท)   |
+---+------------------------------------------------------+------------+
| 1 | โครงการ Transmission Network Expansion Project       | 2.49       |
| . | (TNEP) for Optical-Fiber                             |            |
+---+------------------------------------------------------+------------+
|   | Cable Package (OP)                                   |            |
+---+------------------------------------------------------+------------+
| 2 | โครงการสร้างข่ายสาย และท่อร้อยสายโทรศัพท์ใต้ดิน              | 5.15       |
| . | เพื่อรองรับการบริการ                                     |            |
+---+------------------------------------------------------+------------+
|   | โทรศัพท์พื้นฐาน จำนวน 8 แห่ง ชุมสายโทรศัพท์หัวหมาก,           |            |
|   | ชุมสายโทรศัพท์                                          |            |
+---+------------------------------------------------------+------------+
|   | ลาดกระบัง และชุมสายโทรศัพท์บางชัน                         |            |
+---+------------------------------------------------------+------------+
| 3 | โครงการ Construction of Base Stations for the        | 5.00       |
| . | TA-Orange                                            |            |
+---+------------------------------------------------------+------------+
| 4 | โครงการ Installation Optical Fiber Cable (TV.5)      | 2.48       |
| . |                                                      |            |
+---+------------------------------------------------------+------------+
|   | รวม                                                  | 15.12      |
+---+------------------------------------------------------+------------+

3.2.2.4 บริษัท จัสมิน สมาร์ทช็อป จำกัด

บริษัท จัสมิน สมาร์ทช็อป จำกัด เริ่มเปิดดำเนินการในเดือน สิงหาคม 2537
มีทุนจดทะเบียนชำระแล้ว 110 ล้านบาท โดยบริษัท จัสมิน อินเตอร์เนชั่นแนล จำกัด (มหาชน )
ถือหุ้นในสัดส่วนร้อยละ 100 สำหรับปี 2545 บริษัทมีสัดส่วนรายได้ร้อยละ 2.01
ของรายได้รวมของกลุ่มบริษัท

บริษัท จัสมิน สมาร์ทช็อป จำกัด
เป็นบริษัทที่ดำเนินธุรกิจค้าปลีกเครื่องและอุปกรณ์โทรศัพท์เคลื่อนที่ทุกระบบในประเทศ
รวมทั้งโทรศัพท์มือถือผ่านดาวเทียมของ ACES ภายใต้ชื่อร้าน“จัสมิน สมาร์ทช็อป”
โดยมีสาขาอยู่ตามศูนย์การค้าชั้นนำของกรุงเทพมหานคร

ร้านจัสมิน สมาร์ทช็อป ได้มีการจำหน่ายเครื่องลูกข่ายโทรศัพท์เคลื่อนที่มาตั้งแต่เริ่มเปิดดำเนินการ
ในปี 2537 โดยเป็นตัวแทนจำหน่ายเครื่องลูกข่ายของโทรศัพท์เคลื่อนที่ทุกระบบ คือ ระบบ GSM
Advance, 1-2-Call, Dtac, Dprompt, Orange
และจัดจำหน่ายเครื่องโทรศัพท์มือถือยี่ห้อสำคัญที่มีอยู่ในตลาด เช่น NOKIA, MOTOROLA,
SIEMENS, SONY ERICSSON และ PHILIPS, ALCATEL เป็นต้น

ปัจจุบันร้านจัสมิน สมาร์ทช็อป มีสาขารวมทั้งสิ้น 6 สาขา

3.2.3 ธุรกิจบริการด้านอินเตอร์เนต (Internet Business)

สายธุรกิจนี้จะเป็นการดำเนินธุรกิจด้านอินเตอร์เนตทั้งหมด
ไม่ว่าจะเป็นการเชื่อมต่อเครือข่ายอินเตอร์เนต บริการออกแบบและจัดทำ Web page พัฒนา
Software เพื่อใช้งานบนอินเตอร์เนต และอื่นๆ ที่เกี่ยวข้อง โดยมีสัดส่วนรายได้สำหรับปี 2545
เท่ากับ 140.6 ล้านบาท หรือคิดเป็นร้อยละ 2.15 ของรายได้รวมของกลุ่มบริษัท
ซึ่งสายธุรกิจนี้ประกอบด้วย 4 บริษัท คือ

3.2.3.1 บริษัท จัสมิน อินเตอร์เนต จำกัด

 บริษัท จัสมิน อินเตอร์เนต จำกัด มีทุนจดทะเบียนชำระแล้ว 15 ล้านบาท ถือหุ้นโดยบริษัท จัสมิน อินเตอร์เนชั่นแนล จำกัด (มหาชน) ในสัดส่วนร้อยละ 65 ของทุนจดทะเบียน และมีสัดส่วนรายได้สำหรับปี 2545 ประมาณร้อยละ 2.14 ของรายได้รวมของกลุ่มบริษัท

1. ลักษณะผลิตภัณฑ์หรือบริการหลัก

บริษัท จัสมิน อินเตอร์เนต จำกัด
ดำเนินธุรกิจเกี่ยวกับการให้บริการการเชื่อมต่อผ่านเครือข่ายอินเตอร์เนต (Internet Access)
ภายใต้สัญญาสัมปทานที่ได้รับจากการสื่อสารแห่งประเทศไทย
(สรุปรายละเอียดของสัญญาดูจากเอกสารแนบ 3)
ซึ่งบริการหลักของบริษัทได้แก่บริการการเชื่อมต่อผ่านเครือข่ายอินเตอร์เนต (Internet Access
Services) โดยใช้ชื่อในการให้บริการว่า “เจไอเน็ต” (JINET)
ซึ่งปัจจุบันสามารถให้บริการแก่ผู้ใช้บริการทั้งที่เป็นบุคคลธรรมดาและนิติบุคคลครอบคลุมทุกจังหวัดทั่วประเทศไทย
และรูปแบบการให้บริการที่ลูกค้าสามารถใช้ประโยชน์จากบริการบนอินเตอร์เนตได้แก่
บริการจดหมายอิเลกทรอนิกส์ (E-mail) การสืบค้นข้อมูลที่ต้องการจาก web site ต่างๆ
รวมทั้งทำการซื้อขายสินค้าและบริการผ่านโครงข่ายอินเตอร์เนต ทั้งนี้ ในส่วนของการให้บริการ
Internet Access หลักๆ ในปัจจุบันประกอบด้วยบริการแบบ Dial Up
ผ่านคู่สายทั้งในส่วนของคู่สาย อนาล็อก (Analog) สำหรับลูกค้าส่วนบุคคล และคู่สาย ISDN
ซึ่งเป็นคู่สาย Digital ความเร็วสูง เหมาะกับลูกค้าองค์กรขนาดกลางและย่อม
รวมทั้งบริการในลักษณะ Corporate Leased Line ซึ่งเหมาะกับลูกค้าที่เป็นองค์กรขนาดใหญ่
นอกจากนี้ บริษัทยังได้ให้บริการใหม่ๆ เช่น บริการ High Speed Internet ผ่านดาวเทียม
โดยร่วมมือกับบริษัท อคิวเมนท์ จำกัด ซึ่งเป็นบริษัทในกลุ่มจัสมินเช่นเดียวกันรวมถึงการให้บริการ
High Speed Internet ผ่านโครงข่าย ADSL ซึ่งบริษัทได้ร่วมกับผู้ให้บริการ ADSL หลายราย
อาทิ บริษัท ทศท คอร์ปอเรชั่น จำกัด (มหาชน) บริษัท ทีทีแอนด์ที จำกัด (มหาชน) และบริษัท
เลนโซ่ดาต้าคอม จำกัด ภายใต้ชื่อบริการ QNET ADSL บริการหลักอีกส่วนหนึ่งของบริษัทคือบริการ
Internet Data Center (IDC) ซึ่งเป็นบริการอินเตอร์เนตรูปแบบใหม่
ที่ผู้ใช้บริการสามารถประหยัดเงินลงทุนในการจัดทำห้องอุปกรณ์
รวมทั้งสามารถประหยัดเงินในการลงทุนตัวอุปกรณ์ได้ด้วย
โดยที่ลูกค้าสามารถเลือกใช้บริการเช่าพื้นที่เพื่อฝาก Computer Server หรือสามารถเช่า
Server ที่ทาง JINET จัดเตรียมไว้เพื่อเชื่อมต่อระบบข้อมูลเข้าสู่อินเตอร์เนตได้โดยตรง
ซึ่งข้อดีของบริการนี้คือ ลูกค้าจะสามารถลดภาระค่าใช้จ่ายในการดูแลระบบ
การเชื่อมต่อเข้าระบบอินเตอร์เนตได้เต็มประสิทธิภาพ ไม่มีการคับคั่งของข้อมูล เนื่องจากคู่สายเช่า
รวมทั้งมี Facilities และอุปกรณ์ที่ได้มาตรฐาน

นอกจากบริการหลักที่ได้กล่าวถึงในข้างต้นแล้ว บริษัทยังมีบริการอื่นๆ เพื่อให้บริการลูกค้าอีก เช่น
บริการให้เช่าพื้นที่รับฝาก Web site (Web Hosting) พร้อมทั้งจดทะเบียนชื่อโดเมน (Domain
Name) เพื่อใช้เชื่อมต่อกับเครือข่ายอินเตอร์เนต บริการออกแบบและจัดทำ Web Page
และบริการให้คำปรึกษา ออกแบบ และติดตั้งระบบอินเตอร์เนตภายในองค์กร เป็นต้น
ทั้งนี้การให้บริการดังกล่าวบริษัทเน้นที่คุณภาพของระบบและอุปกรณ์ในเครือข่ายอินเตอร์เนตที่มีประสิทธิภาพและคุณภาพสูงจากบริษัทผู้ผลิตที่มีชื่อเสียงเป็นที่ยอมรับ
การสร้างมูลค่าเพิ่มและภาพลักษณ์ของบริษัท โดยร่วมมือกับ
พันธมิตรทางธุรกิจในการให้สิทธิพิเศษแก่ลูกค้าที่ใช้บริการอินเตอร์เนตของบริษัท
และการเพิ่มจำนวนประเภทของสินค้าและบริการให้หลากหลายเพื่อให้ลูกค้าสามารถเลือกซื้อให้ตรงกับความต้องการในการใช้งานของตนมากที่สุดในราคาที่สมเหตุสมผลและใกล้เคียงคู่แข่ง
รวมทั้งการเพิ่มจำนวนช่องสัญญาณวงจรเชื่อมโยงและเลขหมายโทรศัพท์ให้เพียงพอต่อผู้ใช้บริการ

บริษัทใช้บริการวงจรเชื่อมโยงอินเตอร์เนตระหว่างประเทศจากการสื่อสารแห่งประเทศไทย
ซึ่งบริษัทได้รับส่วนลดค่าใช้บริการเป็นพิเศษร้อยละ 25
จากอัตราปกติที่การสื่อสารแห่งประเทศไทยกำหนดไว้เป็นมาตรฐานทั่วไป
ด้วยเหตุที่บริษัทเป็นผู้ได้รับสัมปทานจากการสื่อสารแห่งประเทศไทย (กสท.)
ในการให้บริการเชื่อมต่อผ่านเครือข่ายอินเตอร์เนต
นอกจากนี้หากบริษัทตกลงใช้บริการแต่ละวงจรจาก กสท. เป็นเวลา 5
ปีจะทำให้ได้รับส่วนลดเพิ่มอีกร้อยละ 20 จากอัตราพิเศษที่ได้กล่าวไว้ข้างต้น
และเพื่อให้ได้ระบบที่มีประสิทธิภาพสูง
บริษัทยังเช่าใช้วงจรเชื่อมโยงอินเตอร์เนตระหว่างประเทศจากบริษัท ชินวัตรแซทเทิ่ลไลท์ จำกัด
(มหาชน)
โดยเป็นวงจรผ่านดาวเทียมซึ่งจะเพิ่มขนาดของวงจรต่างประเทศของบริษัทและยังเป็นวงจรสำรองในคราวเดียวกัน

3.2.3.2 บริษัท จัสมิน ไซเบอร์ เวอร์ค จำกัด

 บริษัท จัสมิน ไซเบอร์ เวอร์ค จำกัดมีทุนจดทะเบียนชำระแล้ว 52 ล้านบาท ถือหุ้นโดยบริษัท จัสมิน อินเตอร์เนชั่นแนล จำกัด (มหาชน) ในสัดส่วนร้อยละ 100 ของทุนจดทะเบียน เริ่มดำเนินธุรกิจเมื่อเดือนพฤษภาคม 2543 โดยบริษัท จัสมิน ไซเบอร์ เวอร์ค จำกัด ก่อตั้งเพื่อพัฒนาและสร้างรายได้จากธุรกิจและโครงการใหม่ในธุรกิจที่เกี่ยวข้องกับอินเตอร์เนต E-Commerce รวมถึงการพัฒนา Software และ Application ใหม่ๆ โดยเปิดรับข้อเสนอ (Proposal) จากผู้ที่มีความคิดสร้างสรรค์และต้องการเข้าร่วมลงทุน พร้อมกับจะสนับสนุนและอำนวยความสะดวกให้แก่บริษัทที่เข้าไปร่วมลงทุน โดยบริษัทจะเข้าถือหุ้นในสัดส่วนไม่เกินร้อยละ 50 ทั้งนี้ บริษัทจะกำกับดูแลนโยบายการดำเนินงานของโครงการ และบริษัทร่วมทุนให้สอดคล้องกับแผนดำเนินกิจการโดยรวมของบริษัท รวมทั้งให้สอดคล้องกับนโยบายของบริษัท จัสมิน อินเตอร์เนชั่นแนล จำกัด (มหาชน) ที่มุ่งจะขยายธุรกิจใหม่ที่เกี่ยวข้องกับอินเตอร์เนต บริษัทมีสัดส่วนรายได้สำหรับปี 2545 ประมาณร้อยละ 0.01 ของรายได้รวมของกลุ่มบริษัท ปัจจุบันบริษัทได้หยุดดำเนินกิจการชั่วคราวตั้งแต่เดือนพฤษภาคม 2545

3.2.3.3 บริษัท ศูนย์บริการวิทยาการ อินเตอร์เนต จำกัด

 บริษัท ศูนย์บริการวิทยาการ อินเตอร์เนต จำกัด มีทุนจดทะเบียนชำระแล้ว 50 ล้านบาท ถือหุ้นโดยบริษัท จัสมิน อินเตอร์เนชั่นแนล จำกัด (มหาชน) ในสัดส่วนร้อยละ 37.5 ของทุนจดทะเบียน ทั้งนี้บริษัท จัสมิน อินเตอร์เนชั่นแนล จำกัด (มหาชน) มีนโยบายการเข้าร่วมลงทุนในบริษัทดังกล่าวเพียงเพื่อหวังผลตอบแทนจากการลงทุนอย่างเดียว โดยมิได้มีบทบาทสำคัญในการบริหารจัดการแต่ประการใด ปัจจุบันบริษัทมีการให้บริการหลักที่สำคัญคือ 

การให้บริการเช่าใช้ระบบเครือข่าย

โดยบริษัทเป็นผู้ลงทุนในระบบเครือข่ายอินเตอร์เนตบางส่วน เพื่อให้บริษัท เค เอส ซี
คอมเมอร์เชียล อินเตอร์เนต จำกัด เช่าใช้บริการ

3.2.3.4 บริษัท เทเลคอม เคเอสซี จำกัด

บริษัท เทเลคอม เคเอสซี จำกัด มีทุนจดทะเบียนชำระแล้ว 250,000 บาท ถือหุ้นโดยบริษัท จัสมิน
อินเตอร์เนชั่นแนล จำกัด (มหาชน) ร้อยละ 40 ของทุนจดทะเบียนชำระแล้ว จัดตั้งขึ้นในปี 2537
เพื่อร่วมลงทุนกับบริษัท ศูนย์บริการวิทยาการ อินเตอร์เนต จำกัด
โดยมีวัตถุประสงค์เพื่อดำเนินธุรกิจด้านอุปกรณ์สื่อสารที่เกี่ยวข้องกับการให้บริการอินเตอร์เนต
ซึ่งปัจจุบันหยุดดำเนินกิจการชั่วคราว

3.2.4 ธุรกิจอื่นๆ (Other Interest)

สายธุรกิจนี้มีสัดส่วนรายได้สำหรับปี 2545 เท่ากับ 15.7 ล้านบาท หรือคิดเป็นร้อยละ 0.24
ของรายได้รวมของกลุ่มบริษัท สายธุรกิจนี้ประกอบด้วย 4 บริษัทคือ

3.2.4.1 บริษัท จัสมิน อินเตอร์เนชั่นแนล โอเวอร์ซีส์ จำกัด

บริษัท จัสมิน อินเตอร์เนชั่นแนล โอเวอร์ซีส์ จำกัด จัดตั้งขึ้นเมื่อวันที่ 5 ตุลาคม 2537
โดยมีวัตถุประสงค์เพื่อดำเนินการและดูแลกิจการที่เกี่ยวข้องของกลุ่มบริษัทจัสมินในต่างประเทศ
ที่บริษัทเข้าไปลงทุนและเข้าร่วมทุน ปัจจุบันมีทุนจดทะเบียนชำระแล้วจำนวน 2,430 ล้านบาท
ถือหุ้นโดยบริษัท จัสมิน อินเตอร์เนชั่นแนล จำกัด (มหาชน) ในสัดส่วนร้อยละ 87.32
ของทุนจดทะเบียน และมีสัดส่วนรายได้สำหรับปี 2545 ประมาณร้อยละ 0.24
ของรายได้รวมของกลุ่มบริษัท

บริษัทจะเข้าร่วมลงทุนในกิจการต่างประเทศที่ก่อตั้งขึ้นใหม่ทั้งในฐานะผู้ลงทุนเพียงอย่างเดียวหรือเข้าร่วมบริหารงานในฐานะผู้นำ
โดยใช้ความสามารถด้านวิศวกรรมในงานออกแบบติดตั้ง
การบริหารระบบโทรคมนาคมขนาดใหญ่ของประเทศ และใช้ศักยภาพด้านวิศวกรรมที่สำคัญของบริษัท
คือ การสื่อสารผ่านดาวเทียม และการติดตั้งสถานี Gateway เพื่อควบคุมระบบโทรศัพท์เคลื่อนที่
การวางระบบโทรศัพท์พื้นฐาน ระบบสายส่งใยแก้วนำแสงใต้น้ำ
ตลอดจนการประยุกต์ใช้งานด้านเทคโนโลยีสารสนเทศ
โดยปัจจุบันมีโครงสร้างการลงทุนในธุรกิจต่างๆ ดังนี้

+-------------------------+---------+-------+-------------------------+
| ชื่อบริษัท                  | จำนวน   | สัดส   | ลักษณะการประกอบธุรกิจ      |
|                         | เงินลงทุน | ่วนการ |                         |
|                         |         |       |                         |
|                         | (       | ถือหุ้น  |                         |
|                         | ล้านบาท) | %     |                         |
+-------------------------+---------+-------+-------------------------+
| 1. บริษัท เอเซียส          | 1       | 1     | บริษัทร่วมลงทุน (Holding    |
| (ประเทศไทย) จำกัด        | ,950.00 | 00.00 | Company)                |
+-------------------------+---------+-------+-------------------------+
| 2. บริษัท เอเซียส รีเยนแนล  | 1       | 1     | ให้บริการโท               |
| เซอร์วิส จำกัด             | ,000.00 | 00.00 | รศัพท์เคลื่อนที่เซลลูล่าร์ผ่านดาว |
+-------------------------+---------+-------+-------------------------+
| (ถือหุ้นโดยบริษัท เอเซียส     |         |       | เทียมในปร                |
| (ประเทศไทย)             |         |       | ะเทศไทยและประเทศเพื่อนบ้าน |
+-------------------------+---------+-------+-------------------------+
| จำกัด)                   |         |       | ในโครงการ Asia Cellular |
|                         |         |       | Satellite (ACeS)        |
+-------------------------+---------+-------+-------------------------+
| 3. ACeS International   | 907.28  | 1     | บริกา                    |
| Limited                 |         | 1.73* | รโทรศัพท์เคลื่อนที่ผ่านดาวเทียม |
+-------------------------+---------+-------+-------------------------+
|                         |         |       | สำหรับภูมิภาคเอเชีย         |
+-------------------------+---------+-------+-------------------------+
| 4. บริษัท จัสมิน            | 600.00  | 12    | ดำเนินธุร                 |
| อินเตอร์เนชั่นแนล จำกัด      |         | .64** | กิจสื่อสารโทรคมนาคมและธุรกิจ |
+-------------------------+---------+-------+-------------------------+
| (มหาชน)                 |         |       | ร่วมลงทุนผ่านบริษัทในเครือ    |
|                         |         |       | (Holding                |
+-------------------------+---------+-------+-------------------------+
|                         |         |       | Company)                |
+-------------------------+---------+-------+-------------------------+
| 5. บริษัท พี.ที. โมบิลคอม    | 124.51  | 49.75 | ให้บริการส                |
| เทเลคอมมินโด             |         |       | ื่อสารโทรคมนาคมระบบโทรศัพท์ |
+-------------------------+---------+-------+-------------------------+
| จำกัด                    |         |       | เคลื่อนที่เฉพาะกลุ่ม (Trunked |
|                         |         |       | Mobile                  |
+-------------------------+---------+-------+-------------------------+
|                         |         |       | Radio) ในอินโดนีเซีย       |
+-------------------------+---------+-------+-------------------------+
| 6. Island Country       | 57.38   | 7.71  | ดำเนินกิจการวิทยุติดตามตัว    |
| Telecommunication Inc.  |         |       | (Pager)                 |
+-------------------------+---------+-------+-------------------------+
|                         |         |       | ในฟิลิปปินส์                |
+-------------------------+---------+-------+-------------------------+
| 7. Clippership          | 2.40    | 1     | บริษัทร่วมลงทุน (Holding    |
| Investments (BVI)       |         | 00.00 | Company)                |
| Limited                 |         |       |                         |
+-------------------------+---------+-------+-------------------------+
| 8. JI Telecoms Holdings | 1.26    | 25.72 | บริษัทร่วมลงทุน (Holding    |
| Corporation             |         |       | Company)                |
+-------------------------+---------+-------+-------------------------+
| 9. บริษัท ปากเกร็ด         | 0.10    | 1     | ผู้ทำแผนฟื้นฟูกิจการ          |
| แพลนเนอร์ จำกัด           |         | 00.00 |                         |
+-------------------------+---------+-------+-------------------------+

หมายเหตุ : * ACeS International Limited ถูกถือหุ้นโดยบริษัท จัสมิน อินเตอร์เนชั่นแนล
โอเวอร์ซีส์ จำกัด จำนวนร้อยละ 10.66 และบริษัท เอเซียส รีเยนแนล เซอร์วิส จำกัด
จำนวนร้อยละ 1.07

** เป็นไปตามเงื่อนไขการปรับโครงสร้างหนี้ ทั้งนี้หุ้นจำนวนดังกล่าวทั้งหมดจะถูกจำหน่ายออกไป
ภายในระยะเวลาตามแผนการปรับโครงสร้างหนี้ ซึ่งจะทำให้การถือหุ้นในลักษณะดังกล่าวหมดไป

บริษัทเป็นผู้วางระบบโครงข่ายโทรคมนาคม คัดเลือกอุปกรณ์ ประสานงาน ติดตั้ง และบริหารกิจการ
โดยบริษัทไม่ได้เป็นผู้ผลิตอุปกรณ์ที่นำมาใช้เอง
และจะเน้นการมีส่วนร่วมทางเทคนิคในการออกแบบก่อสร้างและดำเนินการระบบโทรคมนาคมทุกแบบ
นอกจากนี้
บริษัทจะเข้าไปร่วมกับบริษัทท้องถิ่นที่รู้เรื่องการตลาดสื่อสารโทรคมนาคมเป็นอย่างดีเพื่อทำการตลาด
โดยจะขึ้นอยู่กับสภาวะการตลาดและการแข่งขันในแต่ละประเทศ
ซึ่งโดยทั่วไปแล้วบริษัทจะใช้ประสบการณ์ในธุรกิจด้านโทรคมนาคมที่เกี่ยวข้อง
โดยเฉพาะความสามารถในด้าน System Integration
เพื่อสร้างความได้เปรียบในเชิงการแข่งขัน
ทำให้สามารถสร้างฐานลูกค้าให้เติบโตเร็วที่สุดเพื่อให้ถึงจุดคุ้มทุนในการลงทุนเร็วที่สุด
ส่วนกลุ่มลูกค้าเป้าหมายจะเป็นประชาชนทั่วไป บริษัท หน่วยงานรัฐบาล
และผู้ใช้ระบบสื่อสารโทรคมนาคมทุกราย ทั้งนี้
บริษัทมีเป้าหมายหลักในการหาลูกค้าผู้ใช้บริการให้ได้มากที่สุด

3.2.4.2 บริษัท พรีเมียม เรียลเอสเตท จำกัด

 บริษัท พรีเมียม เรียลเอสเตท จำกัด มีทุนจดทะเบียนชำระแล้ว 820 ล้านบาท ถือหุ้นโดยบริษัท จัสมิน อินเตอร์เนชั่นแนล จำกัด (มหาชน) ในสัดส่วนร้อยละ 49 ของทุนจดทะเบียน และมีสัดส่วนรายได้สำหรับปี 2545 ประมาณร้อยละ 1.69 ของรายได้รวมของกลุ่มบริษัท (รายได้ส่วนนี้ไม่ถือเป็นส่วนหนึ่งของรายได้รวมของกลุ่มบริษัทเนื่องจากเป็นบริษัทร่วม)

1. ลักษณะผลิตภัณฑ์หรือบริการ

 บริษัท พรีเมียม เรียลเอสเตท จำกัด จดทะเบียนก่อตั้งเมื่อปี 2538 เพื่อดำเนินธุรกิจการก่อสร้างอาคารสำนักงานใหญ่ให้แก่บริษัท จัสมิน อินเตอร์เนชั่นแนล จำกัด (มหาชน) โดยใช้ชื่ออาคารว่าจัสมิน อินเตอร์เนชั่นแนล ทาวเวอร์ ซึ่งอาคารดังกล่าวเป็นอาคารสำนักงานสูง 30 ชั้น และชั้นใต้ดิน 1 ชั้น มีพื้นที่โครงการทั้งสิ้น 117,714 ตารางเมตร และมีมูลค่าโครงการทั้งสิ้น 2,460 ล้านบาท ต่อมาเมื่อวันที่ 21 มิถุนายน 2543 บริษัทได้โอนที่ดินและสิ่งปลูกสร้างดังกล่าวให้แก่สถาบันการเงินเจ้าหนี้เพื่อเป็นการชำระหนี้ตามสัญญาปรับโครงสร้างหนี้ โดยบริษัทมีสิทธิซื้อที่ดินและสิ่งปลูกสร้างคืนภายใน 3 ปี ทั้งนี้ บริษัทได้ทำสัญญาเช่าและบริหารอาคารดังกล่าวกับสถาบันการเงินเจ้าหนี้เป็นระยะเวลา 3 ปี โดยบริษัทจะต้องจ่ายชำระค่าเช่าปีละ 20 ล้านบาท 

2. การตลาดและภาวะการแข่งขัน

 2.1 บริษัทมีนโยบายด้านการตลาด โดยการให้บริการครบวงจรแก่ลูกค้าผู้เช่าพื้นที่สำนักงาน ซึ่งรวมถึงการให้บริการในการออกแบบและรับเหมาตกแต่งสำนักงานให้แก่ลูกค้า ทั้งนี้ เพื่อเป็นการอำนวยความสะดวกแก่ลูกค้าและเป็นจุดเด่นของการให้บริการด้วย 

2.2
จากสภาพเศรษฐกิจโดยรวมของประเทศที่ภาวะของตลาดอสังหาริมทรัพย์โดยทั่วไปมีการฟื้นตัวขึ้น
บริษัทจึงได้วางแผนและกำหนดนโยบายด้านการตลาด
โดยเน้นการบริการที่เป็นเลิศเพื่อรักษาลูกค้าเดิมและสร้างลูกค้าใหม่ ผนวกกับการที่อาคารจัสมิน
อินเตอร์เนชั่นแนล เป็นอาคารสำนักงานที่ทันสมัย
มีการนำเทคโนโลยีสื่อสารทันสมัยมาผสมผสานกับวิศวกรรมงานระบบของอาคาร
ซึ่งเป็นไปตามมาตรฐานสากลและเป็นที่ยอมรับในระดับนานาชาติ
ส่งผลให้บริษัทประสบผลสำเร็จในด้านการตลาดเป็นอย่างดี

3. การจัดหาผลิตภัณฑ์หรือบริการ

3.1 บริษัทมีทีมงานวิศวกรและทีมงานบริหารอาคารที่มีคุณภาพ
เพื่อดูแลในการก่อสร้างและบริหารอาคาร
โดยทีมงานของบริษัทจะมีส่วนร่วมในการดำเนินงานทุกขั้นตอน ตั้งแต่การออกแบบอาคาร
การควบคุมงานก่อสร้าง การคัดเลือกและติดตั้งงานระบบ ตลอดจนถึงการดูแลบำรุงรักษาอาคาร

3.2 บริษัทมีนโยบายในการออกแบบก่อสร้างอาคารโดยเน้นการประหยัดพลังงาน
การรักษาสิ่งแวดล้อม ตลอดจนการคำนึงถึงระบบความปลอดภัยภายในอาคารเป็นหลัก

4. งานที่ยังไม่ได้ส่งมอบ

ไม่มี

3.2.4.3 บริษัท โมไบล์ คอมมิวนิเคชั่น เซอร์วิสเสส จำกัด

 บริษัท โมไบล์ คอมมิวนิเคชั่น เซอร์วิสเสส จำกัด มีทุนจดทะเบียนชำระแล้ว 100 ล้านบาท ถือหุ้นโดยบริษัท จัสมิน อินเตอร์เนชั่นแนล จำกัด (มหาชน) ในสัดส่วนร้อยละ 70 ของทุนจดทะเบียน ปัจจุบันบริษัทยังไม่ได้เริ่มดำเนินธุรกิจ

บริษัท โมไบล์ คอมมิวนิเคชั่น เซอร์วิสเสส จำกัด จัดตั้งขึ้นในเดือนธันวาคม 2540 โดยบริษัท
จัสมิน อินเตอร์เนชั่นแนล จำกัด (มหาชน) ได้ร่วมลงทุนกับองค์การโทรศัพท์แห่งประเทศไทย
โดยมีวัตถุประสงค์เพื่อรับจ้างองค์การโทรศัพท์แห่งประเทศไทย
ดูแลโครงข่ายและดำเนินกิจการต่างๆ ที่เกี่ยวกับโครงข่ายของโทรศัพท์เคลื่อนที่ระบบ NMT 470
หรืองานอื่นใดที่องค์การโทรศัพท์แห่งประเทศไทย มอบหมายให้บริษัทดำเนินการ

3.2.4.4 บริษัท เอ็นทียู (ประเทศไทย) จำกัด

บริษัท จัสมิน อินเตอร์เนชั่นแนล จำกัด(มหาชน) ได้ร่วมถือหุ้นในบริษัท เอ็นทียู (ประเทศไทย)
จำกัด ในอัตราร้อยละ 16.67 บริษัท เอ็นทียู (ประเทศไทย) จำกัด
เป็นบริษัทที่ดำเนินธุรกิจเกี่ยวกับการให้บริการด้านการศึกษา
โดยส่งข้อมูลทางวิชาการผ่านระบบสื่อสารดาวเทียมจากประเทศสหรัฐอเมริกา
แล้วนำมาออกอากาศในประเทศไทย รวมทั้งรับจัดสัมมนาวิชาการด้านวิศวกรรม
และบริหารธุรกิจด้วย